## James Gaffigan s’acomiada com a director titular de Les Arts amb la cantata ‘Alexánder Nevski’, de Prokófiev

*** El Cor de la Generalitat i l’Orquestra de la Comunitat Valenciana interpreten esta obra els dies 3 i 4 en Les Arts i l’Auditori de Castelló
* El programa inclou la simfonia *La Passione* de Haydn i *Gesang der Geister über den Wassern,* una de les millors obres corals de Schubert**

James Gaffigan dirigix la monumental cantata Alexánder Nevski, de Serguei Prokófiev, en la seua última cita com a director musical del Palau de les Arts Reina Sofia.

El Cor de la Generalitat (CGV) i l’Orquestra de la Comunitat Valenciana (OCV) interpreten el dijous 3 d’abril, en Les Arts, i el divendres 4 en l’Auditori de Castelló, esta peça cim del repertori simfònic coral, en la qual també intervé la mezzosoprano Olesya Petrova.

El concert també inclou *Gesang der Geister über den Wassern* (Cant dels esperits sobre les aigües), una de les millors obres corals de Franz Schubert, i la *Simfonia Núm. 49 en fa menor, Hob.I:49,* ‘La Passione’, de Franz Joseph Haydn, de profunda intensitat emocional.

Després de quatre anys com a titular, el director novaiorqués proposa per al seu comiat del públic valencià un dels programes més desafiadors i complexos per als cossos estables de Les Arts, amb el qual el Cor de la Generalitat i l’Orquestra de la Comunitat Valenciana podran exhibir la seua reconeguda qualitat i solvència.

Serguei Prokófiev va compondre originàriament *Alexánder Nevski* com a banda sonora de la pel·lícula homònima de Serguei Eisenstein, que aborda la victòria del príncep de Novgorod sobre els invasors suecs i el posterior setge dels cavallers teutònics i la seua derrota en la impressionant batalla sobre el gel en el s. XIII.

Prokófiev reproduïx la narrativa del llargmetratge amb un poderós discurs plagat de moments estremidors, des de l’agressivitat amb la qual la música retrata l’opressió del poble rus, el lament sobre els herois caiguts en el colpidor solo de la *mezzosoprano* o la triomfal entrada d’Alexandre Nevsky a Pskov, saludat pel cor en tota la seua esplendor.

**Schubert i Haydn**

Per a la primera part del concert, James Gaffigan s’endinsa en el romanticisme de Franz Schubert amb Gesang der Geister über den Wassern (Cant dels esperits sobre les aigües) amb cordes de l’OCV i la secció masculina del Cor de la Generalitat. Basat en el poema del mateix nom de Goethe, el gran mestre del *lied* aconseguix cotes d’extrema bellesa en esta brillant simbiosi entre música i paraula.

El seguirà Franz Joseph Haydn amb la *Simfonia Núm. 49 en fa menor*, ‘La Passione’, una de les peces simfòniques de més dramatisme del compositor alemany que, com la resta del programa, interpretarà per primera vegada l’Orquestra de la Comunitat Valenciana.

Les Arts recorda que les entrades es poden adquirir a través dels diferents canals de venda del teatre: taquilles, la línia de venda 96 197 59 00 i la seua pàgina [web](https://www.lesarts.com/james-gaffigan-2425-5/).

Fecha: 01/04/2025